《次韵见赠》
宋代·释德洪

已甘老死长松下，赏音乃有如公者。谬当大匠许才能，名器从来岂容假。

但欣一笑说江乡，意气平生要倾泻。先生之诗自豪放，寒陋心知鄙东野。

此篇粹然有精思，百锻良金方出冶。汗颜缩手置袖间，对公谁敢言骚雅。

自怜华发住江村，地偏心远过从寡。茆檐扪虱鸟声寂，故絮悬鹑成磊苴。

右耳已从前月聋，更欲忘言到瘖哑。多生垢习磨未尽，公诗又欲临窗写。

何当看公醉岸帻，约束万象闲挥洒。眼寒独立梁宋郊，一尾追风睇奔马。

读罢新诗发长叹，春色惊回阿练若。浪秃宣毫和不成，自笑才悭真注瓦。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。